b'\n_START_ARTICLE_\nSf\xc3\xa2ntul Dimitrie\n_START_SECTION_\nVia\xc8\x9ba \xc8\x99i martiriul\n_START_PARAGRAPH_\nHagiografia tradi\xc8\x9bional\xc4\x83 spune c\xc4\x83 Sf\xc3\xa2ntul Dumitru a fost diacon la Tessalonic, martirizat cu lancea, \xc3\xaen timpul prigoanei anticre\xc8\x99tine  sub conducerea \xc3\xaemp\xc4\x83ratului Diocle\xc8\x9bian, sau poate \xc3\xaen timpul \xc3\xaemp\xc4\x83ratului Galerius._NEWLINE_Alte izvoare ne spun c\xc4\x83 Sf\xc3\xa2ntul Dumitru era un nobil, ofi\xc8\x9ber, proconsul al Ahaiei. Ca urmare a faptului c\xc4\x83 l-a m\xc4\x83rturisit pe Iisus Hristos, a fost ucis cu lancea la Tessalonic. Crucia\xc8\x9bii din Evul Mediu l-au adoptat, ca \xc8\x99i pe Sf\xc3\xa2ntul Gheorghe, drept patron al lor.\n_START_SECTION_\nS\xc4\x83rb\xc4\x83toarea\n_START_PARAGRAPH_\nMarele Mucenic Dumitru este venerat ca fiind unul dintre cei mai mari sfin\xc8\x9bi militari, at\xc3\xa2t \xc3\xaen Biserica Ortodox\xc4\x83, c\xc3\xa2t \xc8\x99i \xc3\xaen Biserica Catolic\xc4\x83 de rit bizantin \xc8\x99i cea de rit roman. \xc3\x8en bisericile ortodoxe \xc8\x99i catolice de rit bizantin, precum \xc8\x99i \xc3\xaen cea de rit roman, se s\xc4\x83rb\xc4\x83tore\xc8\x99te la data de 26 octombrie. Cre\xc8\x99tinii ortodoc\xc8\x99i care urmeaz\xc4\x83 calendarul iulian \xc3\xael s\xc4\x83rb\xc4\x83toresc pe Sf\xc3\xa2ntul Dumitru la 8 noiembrie.\n_START_SECTION_\nBazilica Sf. Dumitru din Salonic\n_START_PARAGRAPH_\nPu\xc8\x9bin timp dup\xc4\x83 moartea sa, la Salonic, o bazilic\xc4\x83 a fost ridicat\xc4\x83 pe morm\xc3\xa2ntul s\xc4\x83u. Bazilica Sf\xc3\xa2ntul Dumitru din Salonic a devenit mare centru de pelerinaj. Dup\xc4\x83 cucerirea otoman\xc4\x83 (1430), bazilica a fost transformat\xc4\x83 \xc3\xaen moschee. A redevenit biseric\xc4\x83 dup\xc4\x83 recucerirea ora\xc8\x99ului de c\xc4\x83tre greci (1912), \xc3\xaen timpul Primului R\xc4\x83zboi Balcanic. Edificiul paleocre\xc8\x99tin original exist\xc4\x83 \xc8\x99i ast\xc4\x83zi. Este principalul sanctuar dedicat Sf\xc3\xa2ntului Dumitru._NEWLINE_Moa\xc8\x99tele sale sunt a\xc8\x99ezate \xc3\xaen Biserica Sf\xc3\xa2ntul Dumitru din Salonic.\n_START_SECTION_\nMuzic\xc4\x83\n_START_PARAGRAPH_\n\xc3\x8en 1962, via\xc8\x9ba \xc8\x99i martiriul Sf\xc3\xa2ntului Dumitru au devenit subiectul unui oratoriu de 90 de minute al compozitorului diasporei de greci Nicolas Astrinidis. Trei p\xc4\x83r\xc8\x9bi ale lucr\xc4\x83rii au avut premiera la Primul Festival Sf\xc3\xa2ntul Dumitru din Salonic, la 26 octombrie 1962. \xc3\x8entregul oratoriu a fost premiat \xc3\xaen 1966 \xc8\x99i au primit performan\xc8\x9be ulterioare \xc3\xaen 1985 (Salonic) \xc8\x99i \xc3\xaen 1993 (Bucure\xc8\x99ti). Toate performan\xc8\x9bele au fost \xc3\xaenregistrate.\n_START_SECTION_\nAtentie!\n_START_PARAGRAPH_\nS\xc4\x83 nu se fac\xc4\x83 confuzia \xc3\xaentre Sf. Dumitru, izvor\xc3\xa2torul de mir \xc8\x99i Sf. Cuvios Dimitrie cel Nou (Basarabov), s\xc4\x83rb\xc4\x83torit \xc3\xaen Biserica Ortodox\xc4\x83 Rom\xc3\xa2n\xc4\x83 la 27 octombrie.'